Աքրամ Այլիսլին իր վեպով կարևոր խնդիրներ է արծարծել։ Վեպ-ռեքվիեմը գրված է գրողական բարձր տաղանդով, որի դավանանքն է ճշմարտությունը և հումանիզմը։ Անկախ ազգությունից՝ Աքրամ Այլիսլին հավատարիմ է ճշմարտությանը, նա իրականությանը նայում է ճշմարիտ հայացքով և այդկերպ այն մատուցում հանրությանը՝ արհամարհելով անգամ իր անձին սպառնացող մահացու վտանգը։ Մեր կարծիքով, Այլիսլին այսկերպ փորձում է նաև Ադրբեջանում ազգայնամոլության, շովինիզմի խավարում խարխափող, պատմական ճշմարտությանն անտեղյակ հայրենակիցների աչքերը բացել՝ իրականությունը տեսնելու, սակայն փոխարենը հանդիպում է պետական ամենաբարձր մակարդակով իր հանդեպ իրականացվող հալածանքների, միջնադարը բնորոշող բռնաճնշումների՝ ընդհուպ գրքերը հրապարակային խարույկի ճարան դարձնելուն։